**Sigurd Skogestad**

Sigurd Skogestad har vært professor ved institutt for kjemisk prosessteknologi på NTNU siden 1987. Her leder han en forskningsgruppe som arbeider med prosessregulering. Han spesialområder er valg av reguleringsstrukturer (*plantwide control*), regulering av destillasjonskolonner, selvoptimaliserende regulering, anti-slug regulering og innstilling av PID-regulatorer (SIMC-metoden).

Sigurd har sin grunnutdanning i kjemiteknikk fra NTH (1978) og doktorgraden i *chemical engineering* ved California Institute of Technology (Caltech) i USA (1987). Før han reiste til USA i 1983 for videre studier arbeidet han noen år på Forskningssenteret til Norsk Hydro i Porsgrunn med prosess-simulering, spesielt rettet mot oljeraffinering og olje/gass-separasjon.

Sigurd Skogestad har siden 1987 vært hovedveileder for 37 doktorgrader og 142 mastergrader. Han har en sterk internasjonal profil og har publisert mye i internasjonale tidsskrifter og har mottatt internasjonale priser. Mest kjent internasjonalt er han for læreboken «Multivariable feedback control» (Wiley, 1996, 2005) som brukes på doktorgradsnivå på universiteter over hele verden og som har over 5000 siteringer. Han har også utgitt en norsk lærebok i «Prosessteknikk» på Tapir Akademisk forlag som har kommet i 3 utgaver og som også er oversatt til engelsk (CRC Taylor & Francis, 2009).

Sigurd Skogestad har forfattet over 200 tidsskriftpublikasjoner og hans h-index er 53 på google scholar og 37 på ISI/Thompson Reuters Web of Science (2014). Han har vært invitert foredragsholder på mange internasjonale konferanser. Han har vært på forskningsopphold ved University of California, Berkeley (1994-95) og University of California, Santa Barbara (2002-03). Han var instituttleder ved institutt for kjemisk prosessteknologi, NTNU i perioden 1999 til 2009.

Skogestad fikk i 1979 "Innstilling til Kongen" for sin sivilingeniørgrad (med 1,06 i hovedkarakter), mottok *Fullbright* stipend i 1983, fikk *Ted Peterson Award* fra *American Institute of Chemical Engineers* i 1989, *George S. Axelby Outstanding Paper Awar*d fra IEEE i 1990, *O. Hugo Schuck Best Paper Award* *fra American Automatic Control Council* i 1992, og *Best Paper of the Year 2004 Award* fra tidsskriftet *Computers and Chemical Engineering*. Han er Fellow of the American Institute of Chemical Engineers (2012*), Fellow of the International federation of Automatic Control* (2014) og ble innvalgt i *Process Control Hall of Fame* i 2011. Han er medlem av NTVA (1988) og DKNVS (1991).